送冷金牋與興宗
作者：司馬光
朝代：宋

paragraphs: 蜀山瘦碧玉，蜀土膏黄金。
寒谿漱其間，演漾清且深。
工人剪穉麻，擣之白石砧。
就溪漚爲紙，瑩若裁璆琳。
風日常清和，小無塵滓侵。
時逐賈舟來，萬里巴江潯。
王城壓汴流，英俊萃如林。
雄文溢箱篋，爭買傾奇琛。
夫君乃冠冕，辭氣高千尋。
十載爲舉首，於今猶陸沉。
嗟我蓄此紙，才藻不足任。
願以寫君詩，益爲人所欽。
縞带豈多物，足明同好心。
黄鐘聲如雷，豈病無知音。
請以此爲質，佗年神所臨。
華軒策駟馬，慎勿忘遺簪。